## Zakon o Hrvatskoj komori inženjera šumarstva i drv­ne tehnologije

### NN 22/2006 (24.2.2006.), Zakon o Hrvatskoj komori inženjera šumarstva i drv­ne tehnologije

# HRVATSKI SABOR

**528**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O HRVATSKOJ KOMORI INŽENJERA ŠUMARSTVA I DRVNE TEHNOLOGIJE

Proglašavam Zakon o Hrvatskoj komori inženjera
šumarstva i drvne tehnologije, kojega je Hrvatski sabor donio na sjednici 10.
veljače 2006. godine.

Broj: 01-081-06-407/2

Zagreb, 16. veljače 2006.

Predsjednik

Republike Hrvatske

**Stjepan Mesić**, v.
r.

## ZAKON

### O HRVATSKOJ KOMORI INŽENJERA ŠUMARSTVA I DRVNE TEHNOLOGIJE

I. OPĆE ODREDBE

Članak 1.

(1) Ovim se Zakonom osniva te uređuje temeljni
ustroj, djelokrug, javne ovlasti, članstvo i financiranje u Hrvatskoj komori
inženjera šumarstva i drvne tehnologije (u daljnjem tekstu: Komora).

(2) U Komoru se obvezno udružuju inženjeri
šumarstva i drvne tehnologije koji obavljaju stručne poslove iz područja
šumarstva, lovstva i drvne tehnologije (u daljnjem tekstu: ovlašteni
inženjeri), radi zastupanja i usklađivanja zajedničkih interesa, zaštite javnog
interesa i zaštite interesa trećih osoba.

(3) Stručni poslovi iz stavka 2. ovoga članka
jesu: projektiranje, izrada, procjena, izvođenje i nadzor radova iz područja
uzgajanja, uređivanja, iskorištavanja i otvaranja šuma, lovstva, zaštite šuma,
hortikulture, rasadničarske proizvodnje, savjetovanja, ispitivanja kvalitete
proizvoda, sudskog vještačenja, izrade i revizije stručnih studija i planova,
kontrola projekata i stručne dokumentacije, izgradnja uređaja, izbor opreme,
objekata, procesa i sustava, stručno osposobljavanje i licenciranje radova u
šumarstvu, lovstvu i preradi drva.

Članak 2.

(1) U smislu ovoga Zakona inženjer šumarstva
jest osoba koja je diplomirala na šumarskom fakultetu, šumarskom odjelu u
Republici Hrvatskoj te stekla zvanje diplomiranog inženjera šumarstva ili
magistra struke šumarstva.

(2) U smislu ovoga Zakona inženjer drvne
tehnologije jest osoba koja je diplomirala na šumarskom fakultetu,
drvno-tehnološkom odjelu u Republici Hrvatskoj i stekla zvanje diplomiranog
inženjera drvne tehnologije ili magistra struke drvne tehnologije.

(3) Inženjer šumarstva ili inženjer drvne
tehnologije jest i osoba koja je diplomirala na odgovarajućem fakultetu u
inozemstvu iz područja šumarstva i drvne industrije, ili magistar ako joj se po
posebnome propisu može priznati istovrijednost inozemne diplome.

Članak 3.

Komora je samostalna i neovisna strukovna
organizacija koja obavlja povjerene joj javne ovlasti, čuva ugled, čast i prava
svojih članova, skrbi da ovlašteni inženjeri obavljaju svoje poslove savjesno i
u skladu sa zakonom te promiče, zastupa i usklađuje njihove interese pred
državnim i drugim tijelima u zemlji i inozemstvu.

Članak 4.

(1) Komora ima svojstvo pravne osobe.

(2) Sjedište je Komore u Zagrebu.

(3) Komora ima svoj znak, pečat i žigove.

(4) Izgled i način korištenja znaka, pečata i
žigova uredit će se statutom.

II. ZADACI

Članak 5.

(1) Komora obavlja ove poslove kao javne
ovlasti:

– vodi imenik ovlaštenih inženjera šumarstva i
drvne tehnologije (u daljnjem tekstu: Imenik ovlaštenih inženjera),

– daje, obnavlja i oduzima licencije (odobrenja)
pravnim i fizičkim osobama za obavljanje radova iz područja šumarstva, lovstva
i drvne tehnologije,

– utvrđuje visinu upisnine i članarine u Komoru,

– utvrđuje profesionalne obveze članova i
njihovo obavljanje, u skladu s kodeksom strukovne etike,

– provodi stručne ispite za ovlaštene inženjere,
sukladno posebnom propisu o sadržaju i načinu polaganja stručnih ispita kojega
donosi ministar nadležan za šumarstvo, lovstvo i drvnu tehnologiju (u daljnjem
tekstu: ministar),

– druge poslove koji su ovim i posebnim zakonima
utvrđeni kao javne ovlasti Komore.

(2) Akti koje Komora izdaje u obavljanju javnih
ovlasti javne su isprave.

Članak 6.

Pored poslova iz članka 5. ovoga Zakona Komora
obavlja i sljedeće:

– promiče razvoj struke i skrbi o stručnom
usavršavanju članova,

– potiče donošenje propisa kojima se utvrđuju
javne ovlasti Komore u skladu s kriterijima europske i svjetske prakse,

– zastupa interese svojih članova,

– daje stručna mišljenja kod pripreme propisa iz
područja šumarstva, lovstva i drvne tehnologije,

– organizira stručno usavršavanje svojih
članova,

– izdaje glasilo Komore te druge stručne
publikacije,

– obavlja i druge poslove u skladu sa zakonom,
statutom i općim aktima Komore.

III. USTROJSTVO

Članak 7.

Članovi Komore ostvaruju svoje interese
neposredno u strukovnim razredima, a posredno u tijelima Komore.

TIJELA KOMORE

Članak 8.

Tijela Komore jesu:

– Skupština Hrvatske komore inženjera šumarstva i
drvne tehnologije (u daljnjem tekstu: Skupština komore),

– Vijeće Hrvatske komore inženjera šumarstva i
drvne tehnologije (u daljnjem tekstu: Vijeće komore),

– Nadzorni odbor Hrvatske komore inženjera
šumarstva i drvne tehnologije (u daljnjem tekstu: Nadzorni odbor komore), i

– Predsjednik Hrvatske komore inženjera
šumarstva i drvne tehnologije (u daljnjem tekstu: Predsjednik komore).

SKUPŠTINA KOMORE

Članak 9.

(1) Skupštinu komore čine izabrani predstavnici
strukovnih razreda.

(2) U Skupštini komore se osigurava razmjerna
zastupljenost strukovnih razreda tako da svaki strukovni razred ima najmanje
pet predstavnika.

(3) Skupština komore se može održati i donositi
pravovaljane odluke ukoliko je nazočna većina svih članova Skupštine.

Članak 10.

Skupština komore:

– donosi Statut i druge opće akte,

– donosi temeljni program rada,

– donosi godišnji proračun i prihvaća izvješće o
izvršenju proračuna,

– donosi odluku o visini upisnine i članarine,

– donosi odluku o raspisivanju izbora za tijela
Komore,

– donosi Poslovnik o radu Skupštine,

– donosi Pravilnik o izdavanju, obnavljanju i
oduzimanju licencije (odobrenja) za radove u šumarstvu, lovstvu i drvnoj
industriji,

– donosi Pravilnik o cijenama usluga Komore i
utvrđuje cijene usluga Komore,

– donosi Kodeks strukovne etike ovlaštenih
inženjera šumarstva i drvne tehnologije (u daljnjem tekstu: Kodeks strukovne
etike),

– obavlja i druge poslove utvrđene ovim Zakonom
i Statutom.

VIJEĆE KOMORE

Članak 11.

(1) Vijeće komore čine predsjednik Komore i
predsjednici strukovnih razreda.

(2) Vijeće komore:

– utvrđuje prijedlog Statuta i drugih akata koje
donosi Skupština komore,

– donosi Pravilnik o radu stručne službe Komore,

– predlaže odluke te donosi zaključke i
stajališta o pitanjima koja se predlažu Skupštini komore,

– utvrđuje i usklađuje interese strukovnih
razreda i članova,

– obavlja i druge poslove propisane Statutom.

NADZORNI ODBOR KOMORE

Članak 12.

(1) Nadzorni odbor komore ima predsjednika i
četiri člana koje bira i razrješuje Skupština komore.

(2) U Nadzorni odbor komore ne mogu biti birani
članovi Skupštine komore i Vijeća komore.

(3) Nadzorni odbor komore nadzire:

– provođenje Statuta i drugih općih akata
Komore,

– materijalno-financijsko poslovanje Komore i
raspolaganje sredstvima Komore,

– rad Stručne službe Komore, u skladu sa
Statutom i drugim općim aktima.

PREDSJEDNIK KOMORE

Članak 13.

(1) Predsjednika komore bira i razrješuje
Skupština komore iz reda svojih članova.

(2) Predsjednik komore:

– zastupa Komoru,

– vodi i nadzire poslovanje,

– saziva sjednice Skupštine komore i Vijeća
komore,

– provodi odluke i zaključke tijela Komore,

– odgovoran je za zakonitost rada Komore.

(3) Predsjednik Komore jest i predsjednik Vijeća
komore.

STRUKOVNI RAZREDI KOMORE

Članak 14.

(1) Strukovni razred oblik je strukovnoga povezivanja
i organiziranja članova Komore radi unapređivanja rada članova Komore koji
obavljaju određene poslove.

(2) Svaki član Komore istodobno je i član jednog
od strukovnih razreda.

(3) Strukovni razredi jesu:

– Razred inženjera šumarstva,

– Razred inženjera drvne tehnologije.

Članak 15.

(1) Tijela strukovnog razreda jesu predsjednik i
Odbor razreda, a biraju ih i razrješuju članovi strukovnoga razreda.

(2) Ustrojstvo i djelovanje strukovnoga razreda
i tijela strukov­noga razreda uređuju se Statutom.

STRUČNA SLUŽBA KOMORE

Članak 16.

(1) Stručne, administrativne, pomoćne i druge
poslove za Komoru obavlja Stručna služba Komore.

(2) Ustrojstvo i djelokrug Stručne službe
propisat će se Statutom.

IV. AKTI KOMORE STATUT

Članak 17.

(1) Statut obvezno sadrži odredbe o:

– ustrojstvu Komore,

– načinu odlučivanja, biranja i trajanja,
odnosno opoziva mandata članova u tijelima Komore,

– sazivanju i održavanju sjednica tijela Komore,

– postupku upisa u Imenik ovlaštenih inženjera,

– načinu vođenja Imenika ovlaštenih inženjera,

– strukovnim zadacima i stručnom smjeru
ovlaštenog inženjera,

– pravima i dužnostima ovlaštenih inženjera,

– lakšim i težim povredama dužnosti i ugleda
ovlaštenih inženjera i kaznama za te povrede,

– stegovnom postupku za utvrđivanje povrede
dužnosti i ugleda ovlaštenih inženjera,

– tijelima za pokretanje i vođenje stegovnog
postupka,

– ustrojstvo i djelokrug Stručne službe Komore,

– načinu ostvarivanja interesa članova te

– javnosti rada Komore.

(2) Statut može sadržavati i odredbe o drugim
pitanjima od značaja važnim za njezine članove.

(3) Statut donosi Skupština komore uz prethodnu
suglasnost Ministarstva poljoprivrede, šumarstva i vodnog gospodarstva (u
daljnjem tekstu: Ministarstvo), a objavljuje se u »Narodnim novinama«.

KODEKS STRUKOVNE ETIKE

Članak 18.

(1) Kodeksom strukovne etike utvrđuje se skup
načela i pravila kojih se trebaju pridržavati članovi Komore.

(2) Kodeks strukovne etike donosi Skupština uz
prethodno mišljenje Ministarstva, a objavljuje se u Glasniku Komore.

CJENIK USLUGA

Članak 19.

(1) Skupština Komore uz prethodnu suglasnost
Ministarstva utvrđuje cijene svojih usluga te donosi Pravilnik o cijenama
svojih usluga.

(2) Pravilnik iz stavka 1. ovoga članka
objavljuje se u »Narodnim novinama«.

V. UPIS U IMENIK OVLAŠTENIH
INŽENJERA

IMENIK OVLAŠTENIH
INŽENJERA

Članak 20.

(1) Komora vodi Imenik ovlaštenih inženjera
utvrđen Statutom.

(2) Komora vodi i evidenciju o stegovnim
postupcima, evidenciju o članovima ispisanim iz Imenika ovlaštenih inženjera te
druge evidencije određene Statutom.

(3) Imenik ovlaštenih inženjera i evidencije iz
stavka 1. i 2. ovoga članka javne su knjige.

(4) Izvadci iz Imenika ovlaštenih inženjera i
evidencije te potvrde izdane na temelju podataka iz tih evidencija javne su
isprave.

(5) Na izdavanje javnih isprava iz stavka 4.
ovoga članka primjenjuju se odredbe Zakona o općem upravnom postupku.

STRUKOVNI NAZIV

Članak 21.

(1) Pravo uporabe strukovnoga naziva ovlašteni
inženjer stječe se upisom u Imenik ovlaštenih inženjera.

(2) Rješenje o upisu u Imenik ovlaštenih
inženjera iz stavka 1. ovoga članka donosi tijelo Komore određeno Statutom.

(3) Rješenje iz stavka 2. ovoga članka je
upravni akt.

Članak 22.

(1) Ovlašteni inženjer može obavljati poslove
stručnoga smjera za koji je školovan.

(2) Stručni smjer ovlaštenog inženjera određuje
se prema strukovnim zadacima.

(3) Strukovni zadaci za svaki stručni smjer
ovlaštenog inženjera odredit će se Statutom.

UVJETI ZA UPIS U IMENIK
OVLAŠTENIH INŽENJERA

Članak 23.

(1) Ovlašteni inženjeri svojstvo člana Komore
stječu upisom u Imenik ovlaštenih inženjera.

(2) Pravo na upis u Imenik ovlaštenih inženjera
ima osoba koja ispunjava ove uvjete:

1. da je hrvatski državljanin, odnosno
državljanin neke od zemalja Europske unije nakon pristupanja Republike Hrvatske
Europskoj uniji,

2. da je potpuno poslovno sposobna,

3. da je zdravstveno sposobna za obavljanje
poslova,

4. da je diplomirala na biotehničkom fakultetu u
Republici Hrvatskoj te stekla zvanje diplomiranog inženjera ili magistra znanosti
šumarstva ili zvanje diplomiranog inženjera ili magistra znanosti drvne
tehnologije, odnosno da je diplomirala u inozemstvu ako se po posebnim
propisima priznaje istovjetnost inozemne diplome,

5. da ima tri godine radnog staža u struci i
položen stručni ispit ili doktorat iz područja određenog stručnog smjera,

6. da protiv nje nije pokrenuta istraga, odnosno
da se protiv nje ne vodi kazneni postupak za djela iz članka 24. ovoga Zakona,

7. da je član inozemne inženjerske komore na
temelju uzajamnosti,

8. da ne obavlja poslove koji su nespojivi s
inženjerskom djelatnošću te

9. da je dostojna za obavljanje inženjerske
djelatnosti.

NEDOSTOJNOST ZA
OBAVLJANJE POSLOVA

Članak 24.

Nije dostojna za obavljanje inženjerskih poslova
osoba osuđena za kazneno djelo protiv Republike Hrvatske, za kazneno djelo
protiv službene dužnosti i za kazneno djelo počinjeno iz koristoljublja.

ODBIJANJE ZAHTJEVA ZA
UPIS

Članak 25.

(1) Upis ili ponovni upis u Imenik ovlaštenih
inženjera odbija se rješenjem ako osoba koja je podnijela zahtjev za upis ili
ponovni upis u Imenik ovlaštenih inženjera ne ispunjava uvjete iz članka 23.
stavka 2., odnosno članka 29. stavka 1. ovoga Zakona.

(2) Rješenje iz stavka 1. ovoga članka je
upravni akt.

MIROVANJE ČLANSTVA U
KOMORI

Članak 26.

(1) Ovlaštenom inženjeru članstvo u Komori
miruje:

1. ako je u pritvoru,

2. ako je izabran ili imenovan na javnu
profesionalnu dužnost,

3. ako se zaposli u tijelima državne uprave ili
lokalne i područne (regionalne) samouprave.

(2) Rješenje o mirovanju donosi tijelo Komore
određeno Statutom.

(3) Za vrijeme mirovanja ovlaštenom inženjeru
miruju sva prava i obveze u Komori.

(4) Po prestanku mirovanja ovlašteni inženjer
stječe ponovno prava i obveze koja proizlaze iz članstva u Komori.

(5) Rješenje iz stavka 2. ovoga članka je
upravni akt.

PRESTANAK ČLANSTVA U
KOMORI

Članak 27.

Ovlaštenom inženjeru prestaje članstvo u Komori
i pravo obavljanja poslova sa strukovnim nazivom ovlašteni inženjer brisanjem
iz Imenika ovlaštenih inženjera:

1. ako mu prestane hrvatsko državljanstvo,
odnosno državljanstvo neke od zemalja Europske unije nakon pristupanja
Republike Hrvatske Europskoj uniji,

2. ako mu bude oduzeta ili djelomično oduzeta
poslovna sposobnost,

3. ako postane trajno zdravstveno nesposoban za
obavljanje poslova,

4. ako mu je izrečena mjera zabrane obavljanja
djelatnosti, odnosno sigurnosna mjera,

5. ako je stegovnom kaznom izgubio pravo
obavljanja poslova,

6. kad se usvoji zahtjev podnositelja za
prestanak članstva u Komori,

7. ako je osuđen na bezuvjetnu kaznu zatvora
dulje od šest mjeseci,

8. ako više od šest mjeseci bez opravdanoga
razloga ne obavlja poslove te

9. ako obavlja poslove koji su nespojivi s
inženjerskom djelatnošću.

Članak 28.

(1) Ovlašteni inženjer u slučajevima iz članka
27. ovoga Zakona prestaje obavljati poslove:

1. u slučaju prestanka hrvatskog državljanstva,
odnosno državljanstva neke od zemalja Europske unije nakon pristupanja
Republike Hrvatske Europskoj uniji, od dana konačnosti odluke kojom je utvrđen
prestanak hrvatskog državljanstva, odnosno državljanstva neke od zemalja
Europske unije nakon pristupanja Republike Hrvatske Europskoj uniji,

2. u slučaju oduzimanja ili djelomičnog
oduzimanja poslovne sposobnosti, od dana pravomoćnosti odluke o oduzimanju ili
djelomičnom oduzimanju poslovne sposobnosti,

3. u slučaju izricanja mjere zabrane obavljanja
djelatnosti, odnosno sigurnosne mjere, od dana pravomoćnosti odluke suda,

4. u slučaju izricanja stegovne mjere zabrane
obavljanja poslova, od dana konačnosti odluke o gubitku prava na obavljanje poslova,

5. u slučaju osude na bezuvjetnu kaznu zatvora
dulju od šest mjeseci, od dana pravomoćnosti odluke.

(2) U ostalim slučajevima ovlašteni inženjer ne
smije obavljati poslove od dana uredno dostavljenog rješenja tijela Komore
određenoga Statutom o prestanku prava na obavljanje poslova.

PONOVNI UPIS U IMENIK
OVLAŠTENIH INŽENJERA

Članak 29.

(1) Osoba kojoj je prestalo članstvo u Komori ne
smije biti ponovno upisana u Imenik ovlaštenih inženjera:

1. ako joj je izrečena mjera zabrane obavljanja
poslova, prije nego što ta zabrana istekne ili bude obustavljena,

2. ako joj je izrečena stegovna mjera zabrane
obavljanja poslova, prije proteka vremena na koje se zabrana odnosi.

(2) U ostalim slučajevima ovlašteni inženjer
kojemu je prestalo članstvo u Komori može zahtijevati ponovan upis u Imenik
ovlaštenog inženjera kad prestanu razlozi zbog kojih mu je prestalo članstvo u
Komori.

OBAVJEŠTAVANJE KOMORE O
POKRETANJU POSTUPAKA

Članak 30.

Sud je dužan obavijestiti Komoru o pokretanju
prekršajnoga ili kaznenog postupka, određivanju pritvora protiv ovlaštenog
inženjera, izricanju osuđujuće presude te o odluci
kojom se pravomoćno završava kazneni ili prekršajni postupak protiv ovlaštenog
inženjera.

ŽALBA

Članak 31.

Protiv rješenja nadležnog tijela Komore koje se
odnosi na stjecanje, mirovanje i prestanak članstva u Komori sukladno članku
25., 26., 27., 28. i 29. ovoga Zakona žalba nije dopuštena, ali se može
pokrenuti upravni spor.

VI. OSIGURANJE OD
ODGOVORNOSTI

Članak 32.

(1) Ovlašteni inženjer dužan je osigurati se od odgovornosti
za štetu koju bi obavljanjem poslova mogao učiniti trećima.

(2) Kada je ovlašteni inženjer zaposlen kod
pravne osobe, osiguranje od odgovornosti ugovaraju te pravne osobe.

(3) Uvjete osiguranja ugovara s osiguravateljima
Komora u ime svojih članova s važnošću za sve ovlaštene inženjere u Republici
Hrvatskoj.

(4) Ugovor o osiguranju od odgovornosti može s
osiguravateljem sklopiti Komora u ime svojega člana ili ovlašteni inženjer
samostalno u skladu s uvjetima iz stavka 3. ovoga članka.

VII. FINANCIRANJE KOMORE

Članak 33.

Financijska sredstva za rad Komore osiguravaju
se od:

– upisnine,

– članarine,

– naplatom usluga,

– donacija te

– drugih izvora u skladu sa zakonom.

VIII. STEGOVNE MJERE

Članak 34.

(1) Ovlašteni inženjeri – članovi Komore odgovaraju
za teže i lakše povrede dužnosti i ugleda ovlaštenih inženjera pred stegovnim
tijelima Komore.

(2) Težom povredom smatra se osobito nedoličan
odnos prema struci, odnosno prekoračenje načela i pravila utvrđenih Kodeksom
strukovne etike koje ima teže značenje s obzirom na važnost ugrožena dobra,
prirodu povrijeđene dužnosti, visinu materijalne štete ili druge posljedice te
s obzirom na okolnosti pod kojima je radnja učinjena ili propuštena.

(3) Lakša povreda je narušavanje dužnosti ugleda
i Kodeksa strukovne etike koje je manjeg značenja.

Članak 35.

(1) Za teže povrede dužnosti i ugleda ovlaštenih
inženjera mogu se izreći ove stegovne mjere:

– ukor,

– novčana kazna i

– zabrana obavljanja poslova ovlaštenog
inženjera u trajanju od 5 mjeseci do 5 godina.

(2) Za lakše povrede dužnosti i ugleda
ovlaštenog inženjera može se izreći opomena i novčana kazna.

Članak 36.

Statutom Komore pobliže se utvrđuju lakše i teže
povrede, stegovne mjere i tijela koja pokreću i provode stegovni postupak u
skladu s ovim Zakonom.

Članak 37.

(1) Novčana kazna iz članka 35. ovoga Zakona
može se izreći u iznosu od 5.000,00 do 15.000,00 kuna.

(2) Iznos novčane kazne uplaćuje se u korist
Komore.

(3) Statutom se pobliže utvrđuje visina novčanih
kazni za teže i lakše povrede dužnosti i ugleda ovlaštenih inženjera i njihova
namjena.

Članak 38.

(1) Stegovni postupak protiv ovlaštenog
inženjera po službenoj dužnosti, na prijedlog ministra ili zainteresirane
osobe, pokreće stegovno tijelo određeno Statutom.

(2) U stegovnom postupku protiv ovlaštenog
inženjera koji nije propisan Statutom, na odgovarajući način primjenjuju se
odredbe Zakona o općem upravnom postupku.

Članak 39.

(1) Pravo na žalbu u stegovnom postupku za teže
povrede dužnosti i ugleda ovlaštenog inženjera, pored ovlaštenog inženjera ima
i podnositelj prijave.

(2) Žalba se podnosi drugostupanjskom tijelu
Komore određenom Statutom.

(3) Protiv drugostupanjske odluke kojom je
izrečena stegovna mjera može se pokrenuti upravni spor.

(4) Konačne odluke stegovnoga tijela Komore
kojima su izrečene novčane kazne ovršne su isprave i Komora je ovlaštena
tražiti njihovu prisilnu ovrhu.

Članak 40.

(1) Pravo pokretanja postupka za teže povrede
dužnosti i ugleda ovlaštenog inženjera zastarijeva protekom jedne godine od
saznanja tijela ovlaštenog za pokretanje postupka, odnosno protekom dvije
godine od učinjene povrede.

(2) Pravo pokretanja postupka za lakše povrede
dužnosti i ugleda ovlaštenog inženjera zastarijeva protekom šest mjeseci od
saznanja tijela ovlaštenog za pokretanje postupka, odnosno protekom jedne
godine od učinjene povrede.

(3) Zastara vođenja postupka nastupa protekom
tri godine od pokretanja postupka. Zastara se prekida svakom radnjom koja se
poduzima radi vođenja postupka.

(4) Ovrha stegovne mjere zastarijeva šest
mjeseci od dana pravomoćnosti rješenja kojim je izrečena stegovna mjera ili od
dana isteka roka za koji je ovrha stegovne mjere odgođena.

IX. NADZOR NAD RADOM
KOMORE

Članak 41.

Nadzor nad radom Komore obavlja Ministarstvo.

X. PRIJELAZNE I ZAVRŠNE
ODREDBE

Članak 42.

(1) Obvezuje se ministar da u roku od 30 dana od
dana stupanja na snagu ovoga Zakona imenuje osnivački odbor i privremeni odbor
za upis inženjera u Imenik ovlaštenih inženjera.

(2) Osnivački odbor iz stavka 1. ovoga članka
sazvat će prvu Skupštinu komore.

(3) Prva Skupština komore može se održati i na
njoj donositi pravovaljane odluke ukoliko je nazočna natpolovična većina svih
inženjera koje je privremeni odbor za upis upisao u Imenik ovlaštenih
inženjera.

Članak 43.

Pravo na upis u Komoru imaju i inženjeri
šumarstva i inženjeri drvne tehnologije koji na dan stupanja na snagu ovoga
Zakona imaju 10 godina radnog staža u struci na poslovima određenoga stručnog
smjera ako u roku od dvije godine od dana njegovog stupanja na snagu podnesu
zahtjev za upis u Imenik ovlaštenih inženjera.

Članak 44.

Ovaj Zakon stupa na snagu osmoga dana od dana
objave u »Narodnim novinama«.

Klasa: 321-01/05-01/02

Zagreb, 10. veljače 2006.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 22/2006-528